CELEX: 62014TN0350
Language: el
Date: 2014-05-12 00:00:00
Title: Υπόθεση T-350/14: Προσφυγή της 12ης Mαΐου 2014 — Αρβανίτης κ.λπ. κατά Ευρωπαϊκού Κοινοβουλίου κ.λπ.

8.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 439/28
            
         Προσφυγή της 12ης Mαΐου 2014 — Αρβανίτης κ.λπ. κατά Ευρωπαϊκού Κοινοβουλίου κ.λπ.
   (Υπόθεση T-350/14)
   (2014/C 439/38)
   Γλώσσα διαδικασίας: η ελληνική
   
      Διάδικοι
   
   
      Προσφεύγοντες: Αθανάσιος Αρβανίτης (Ρόδος, Ελλάδα), και άλλοι 47 προσφεύγοντες (εκπρόσωπος: Χ. Παπαδημητρίου, δικηγόρος)
   
      Καθών: Ευρωπαϊκό Κοινοβούλιο, Ευρωπαϊκό Συμβούλιο, Συμβούλιο της Ευρωπαϊκής Ένωσης, Ευρωπαϊκή Επιτροπή, Ευρωπαϊκή Κεντρική Τράπεζα, Eurogroup
   
      Αιτήματα των προσφευγόντων
   
   Οι προσφεύγοντες ζητούν από το Γενικό Δικαστήριο:
   
               —
            
            
               να αναγνωριστεί η παράλειψη των καθών να νομοθετήσουν ώστε να εφαρμοστούν πλήρως οι γενικές αρχές του δικαίου της Ευρωπαϊκής Ένωσης και δη η εφαρμογή της οδηγίας για την εργασία ορισμένου χρόνου κατά την απόλυσή τους από την πρώην Ολυμπιακή Αεροπορία που επιβλήθηκε από απόφαση της Ευρωπαϊκής Επιτροπής και ενσωματώθηκε στην ελληνική έννομη τάξη με το νόμο 3717/2008·
            
         
               —
            
            
               να δοθεί στους προσφεύγοντες καθώς και σε όλους τους απολυμένους υπαλλήλους της πρώην Ολυμπιακής Αεροπορίας με άμεσης εφαρμογής κοινοτική πράξη, οδηγία, κανονισμό ή άλλο κοινοτικό νόμο η δυνατότητα να εισπράξουν την αποζημίωση που θα δικαιούντο ως μόνιμοι υπάλληλοι κατά την υποχρεωτική απόλυση-αποχώρησή τους από την Ολυμπιακή Αεροπορία· και
            
         
               —
            
            
               να δοθεί αποζημίωση 3 00  000 ευρώ με άμεσης εφαρμογής κοινοτική πράξη, οδηγία, κανονισμό ή άλλο κοινοτικό νόμο σε κάθε έναν από τους προσφεύγοντες για την ταλαιπωρία, στενοχώρια, βάναυση παραβίαση θεμελιωδών δικαιωμάτων και πρόωρη διακοπή εργασιακού τους βίου που υπέστησαν.
            
         
      Λόγοι ακυρώσεως/Ισχυρισμοί και κύρια επιχειρήματα
   
   Προς στήριξη της προσφυγής οι προσφεύγοντες προβάλλουν δύο ισχυρισμούς:
   
               1.
            
            
               Πρώτος ισχυρισμός: Ο νόμος 3717/2008 με τον οποίο προβλέφθηκε το κλείσιμο της Ολυμπιακής Αεροπορίας και η απόλυση όλων των εκτάκτων υπαλλήλων της είναι γνήσια κοινοτική πράξη και στην ουσία επιβλήθηκε από τα θεσμικά όργανα της Ε.Ε. και δη την ΕΚΤ και την Ευρωπαϊκή Επιτροπή και όλα τα νομοθετικά μέτρα που έλαβε η ελληνική κυβέρνηση έγιναν καθ’υπόδειξη και ορθότερα μετά από απόφαση του Eurogroup, του ΕCOFIN, της ΕΚΤ και της Ευρωπαϊκής Επιτροπής.
            
         
               2.
            
            
               Δεύτερος ισχυρισμός: Η μη εξομοίωση των απολυμένων εκτάκτων υπαλλήλων-εργαζομένων της πρώην Ολυμπιακής Αεροπορίας με τους λοιπούς μονίμους υπαλλήλους της Ολυμπιακής Αεροπορίας και η μη ρητή αποζημίωσή τους κατά την αποχώρησή τους από αυτή τους προξένησε άμεση, προσωπική και σοβαρή ζημία, και τους στέρησε την απολαβή θεμελιωδών δικαιωμάτων τους.